1. ปัจจัยความเสี่ยง

การดำเนินธุรกิจของบริษัทฯ อาจต้องเผชิญกับความเสี่ยงต่างๆ
ซึ่งอาจจะส่งผลกระทบต่อผลการดำเนินธุรกิจของบริษัทฯ อย่างไรก็ตาม
อาจมีความเสี่ยงอื่นๆที่อาจเกิดขึ้นในอนาคตซึ่งบริษัทฯไม่อาจทราบได้ในขณะนี้หรือเป็นความเสี่ยงที่บริษัทฯพิจารณาในขณะนี้ว่าไม่มีผลกระทบในสาระสำคัญต่อการดำเนินธุรกิจของบริษัทฯ
โดยปัจจัยความเสี่ยงหลักๆจำแนกได้ดังนี้

1.1 ความเสี่ยงจากการเปลี่ยนแปลงโครงสร้างผู้ถือหุ้นอย่างมีนัยสำคัญ

บริษัทฯได้ก่อตั้งขึ้นในปี 2534 โดยกลุ่มผู้ถือหุ้นหลัก 4 กลุ่ม ซึ่งได้แก่ (1) กลุ่มมหากิจศิริ (2)
กลุ่มผู้ผลิตเหล็กกล้าไร้สนิมจากประเทศญี่ปุ่น (3) กลุ่มอิลวา เอสพีเอ และ (4) กลุ่มอาร์ซีลอร์
(Arcelor) ซึ่งเป็นผู้ผลิตเหล็กกล้าและเหล็กกล้าไร้สนิมรายใหญ่ที่สุดในโลก (เดิมเป็นกลุ่ม
Usinor) ทั้งนี้ โครงสร้างผู้ถือหุ้นของบริษัทฯได้มีการเปลี่ยนแปลงเป็นระยะๆ
นับตั้งแต่การก่อตั้งบริษัทฯ โดยภายใต้การปรับโครงสร้างผู้ถือหุ้นในปี 2546
กลุ่มอาร์ซีลอร์ได้มีการถือหุ้นเป็นสัดส่วนสูงถึงร้อยละ 96.1 ของหุ้นทั้งหมดในบริษัทฯ
ซึ่งการดำเนินงานภายใต้โครงสร้างผู้ถือหุ้นดังกล่าว
กลุ่มอาร์ซิลอร์ได้มีส่วนสำคัญในการสนับสนุนการดำเนินงานของบริษัทฯในด้านต่างๆ เช่น
การสนับสนุนทางด้านเทคโนโลยีในการผลิต การสนับสนุนทางด้านการจัดหาวัตถุดิบ
การสนับสนุนทางด้านการจัดจำหน่ายผลิตภัณฑ์ และการสนับสนุนทางด้านการเงิน เป็นต้น
อย่างไรก็ตาม ในต้นปี 2547
กลุ่มอาร์ซิลอร์ได้มีการจำหน่ายหุ้นทั้งหมดที่ถือในบริษัทฯให้กับกลุ่มมหากิจศิริ
ซึ่งได้ส่งผลให้กลุ่มมหากิจศิริ มีการถือหุ้นทั้งหมดร้อยละ 96.1 ในบริษัทฯ อย่างไรก็ดี
หลังจากที่ตลาดหลักทรัพย์แห่งประเทศไทยโดยคณะกรรมการตลาดหลักทรัพย์ได้สั่งให้รับหุ้นสามัญของบริษัทฯ
เป็นหลักทรัพย์จดทะเบียนในตลาดหลักทรัพย์และกำหนดการซื้อขายตั้งแต่วันที่ 14 ธันวาคม 2547
มีผลทำให้สัดส่วนผู้ถือหุ้นของกลุ่มมหากิจศิริ ณ วันปิดสมุดทะเบียนวันที่ 30 ธันวามคม 2547
คงเหลือร้อยละ 65.3

การถอนการลงทุนทั้งหมดในบริษัทฯของกลุ่มอาร์ซิลอร์อาจมีผลกระทบต่อการดำเนินงานของบริษัทฯอย่างมีนัยสำคัญ
ทั้งนี้เนื่องจากบริษัทฯอาจไม่ได้รับการสนับสนุนทางด้านต่างๆ
จากกลุ่มอาร์ซิลอร์ในระดับเดียวกับที่ผ่านมา โดยเฉพาะในส่วนของการจัดหาวัตถุดิบ การผลิต
และการจัดจำหน่าย เช่น บริษัทฯอาจประสบปัญหาในการจัดหาม้วนเหล็กไร้สนิมรีดร้อน (วัตถุดิบ)
ในราคาที่สามารถแข่งขันได้ โดยเฉพาะภายใต้สภาวะขาดแคลนม้วนเหล็กไร้สนิมรีดร้อนทั่วโลก
หรือบริษัทฯอาจมีผลกระทบในการจัดจำหน่ายผลิตภัณฑ์ให้กับลูกค้าในต่างประเทศได้ เป็นต้น

อย่างไรก็ตาม บริษัทฯได้มีการเตรียมการในส่วนนี้ไว้แล้ว
โดยบริษัทฯได้จัดทำสัญญาที่เกี่ยวข้องต่างๆกับกลุ่มอาร์ซิลอร์
เพื่อให้บริษัทฯสามารถดำเนินการอย่างต่อเนื่อง เช่น สัญญาจัดหาม้วนเหล็กไร้สนิมรีดร้อน (Supply
Agreement of Hot-Rolled Stainless Steel Coils) สัญญาแต่งตั้งตัวแทน
(Reinstated Exclusive Agency Agreement)
และสัญญาให้บริการคำแนะนำและจัดหาบุคลากร (Reinstated Usinor Recruitment and
Advisory Services Agreement) เป็นต้น นอกจากนี้ ตลอดระยะเวลากว่า 10 ปีที่ผ่านมา
บริษัทฯ ผู้บริหาร และ พนักงาน
ได้รับการถ่ายทอดเทคโนโลยีและประสบการณ์ในการดำเนินงานในด้านต่างๆ
โดยผู้บริหารและพนักงานส่วนใหญ่ของบริษัทฯยังเป็นกลุ่มเดิม
ภายหลังการเปลี่ยนแปลงโครงสร้างผู้ถือหุ้น ทั้งนี้ การดำเนินงานที่ผ่านมา
กลุ่มอาร์ซิลอร์ได้มีการส่งตัวแทนในระดับกรรมการ ระดับบริหาร
และพนักงานในส่วนของฝ่ายโรงงานและฝ่ายการเงินเพื่อมาทำงานในบริษัทฯ ซึ่งกรรมการ ผู้บริหาร
และพนักงาน ได้มีการดำเนินการและบริหารงานในส่วนต่างๆ ทั้งในส่วนของการจัดหาวัตถุดิบ
การผลิต การจำหน่าย และการเงิน (อย่างไรก็ตาม
การปฎิบัติงานของผู้บริหารและพนักงานซึ่งเป็นตัวแทนของกลุ่มอาร์ซิลอร์จะลดลงเป็นลำดับตามสัญญาให้บริการคำแนะนำและจัดหาบุคลากร
โดยสัญญาดังกล่าวจะสิ้นสุดลงในเดือน ธันวาคม 2548)

นอกจากนี้
การเปลี่ยนแปลงโครงสร้างผู้ถือหุ้นอย่างมีนัยสำคัญอาจทำให้เกิดผลกระทบต่อแนวทางและนโยบายการบริหารและความต่อเนื่องในการดำเนินงานของบริษัทฯ
ซึ่งอาจส่งผลกระทบต่อผลการดำเนินงานของบริษัทฯ อย่างไรก็ตาม เนื่องจากกลุ่มมหากิจศิริ
เป็นผู้ถือหุ้นเดิมที่เคยร่วมในการบริหารอยู่แล้ว
จึงมีความเข้าใจแนวนโยบายของการบริหารบริษัทฯเป็นอย่างดี

อย่างไรก็ตาม
การเปลี่ยนแปลงโครงสร้างการถือหุ้นทำให้บริษัทฯมีความคล่องตัวในการดำเนินธุรกิจในด้านต่างๆมากขึ้นกว่าเดิม
เช่น บริษัทฯสามารถที่จะเลือกเป็นพันธมิตรทางการค้ากับผู้ผลิตเหล็กกล้าไร้สนิมรายอื่นๆได้
ซึ่งจะทำให้บริษัทฯมีทางเลือกที่เพิ่มขึ้นในการดำเนินกิจการของบริษัทฯให้เกิดประโยชน์สูงสุดต่อบริษัทฯ
เช่น สามารถเลือกซื้อม้วนเหล็กไร้สนิมรีดร้อนจากแหล่งอื่นๆ
ซึ่งมีราคาถูกกว่าและมีคุณภาพเท่าเทียมกันกับม้วนเหล็กรีดร้อนของกลุ่มอาร์ซีลอร์ เป็นต้น

1.2 ความเสี่ยงจากความผันผวนของราคาสินค้าและวัตถุดิบ

ที่ผ่านมา ราคาของม้วนเหล็กไร้สนิมรีดร้อน และเหล็กกล้าไร้สนิมรีดเย็น มีความผันผวนค่อนข้างสูง
โดยในช่วง 4 ปีที่ผ่านมา
ระดับราคาเฉลี่ยของผลิตภัณฑ์เหล็กกล้าไร้สนิมรีดเย็นของบริษัทฯมีการเปลี่ยนแปลงจากราคาประมาณ
83.24 บาทต่อกิโลกรัมในเดือน กรกฎาคม 2543 ลงมาเป็นราคาประมาณ 54.36
บาทต่อกิโลกรัมในเดือนพฤศจิกายน 2544 และต่อจากนั้น มีการปรับขึ้นเป็นราคาประมาณ 98.10
บาทต่อกิโลกรัมในเดือนมีนาคม 2547 ทั้งนี้ ราคาเหล็กกล้าไร้สนิมรีดเย็นมีการปรับตัวสูงขึ้นในปี
2546 เนื่องจาก (1)
การฟื้นฟูทางเศรษฐกิจทั่วโลกได้ส่งผลให้ปริมาณความต้องการเหล็กกล้าไร้สนิมเพิ่มสูงขึ้นอย่างรวดเร็ว
(2)
การที่ผู้ประกอบการบางรายยังมีการกักตุนม้วนเหล็กไร้สนิมรีดร้อนเนื่องจากคาดว่าราคาจะปรับตัวสูงขึ้น
และ (3) การที่ราคาของนิกเกิล ซึ่งเป็นส่วนผสมสำคัญของเหล็กกล้าไร้สนิมรีดเย็นมีความผันผวนสูง
ซึ่งปัจจัยเหล่านี้ได้ส่งผลกระทบโดยตรงกับราคาม้วนเหล็กไร้สนิมรีดร้อน ทั้งนี้
ความผันผวนของราคาเหล็กกล้าไร้สนิมอาจยังคงมีต่อไป
โดยเฉพาะภายหลังจากมีการเพิ่มกำลังการผลิตเหล็กกล้าไร้สนิมในประเทศจีน

โดยปกติแล้วราคาผลิตภัณฑ์ของบริษัทฯจะเปลี่ยนแปลงสอดคล้องกับราคาวัตถุดิบ อย่างไรก็ตาม
บริษัทฯอาจมีความเสี่ยงหากราคาผลิตภัณฑ์ไม่สามารถปรับตัวให้สอดคล้องกับราคาวัตถุดิบซึ่งจะมีผลกระทบต่อส่วนต่างราคา
(metal margin) และอัตราการทำกำไรของบริษัทฯ ที่ผ่านมาบริษัทฯซื้อม้วนเหล็กไร้สนิมรีดร้อน
(ซึ่งเป็นวัตถุดิบในการผลิตเหล็กกล้าไร้สนิมรีดเย็น) จากต่างประเทศทั้งหมด
โดยบริษัทฯต้องสั่งวัตถุดิบล่วงหน้าประมาณ 2-4 เดือน
ซึ่งอาจทำให้บริษัทฯมีความเสี่ยงหากบริษัทฯซื้อวัตถุดิบมาในราคาสูงแต่ไม่สามารถขายผลิตภัณฑ์ของบริษัทฯในราคาที่สูงกว่าได้
ทั้งนี้ บริษัทฯได้มีการติดตามความเคลื่อนไหวในตลาดอย่างใกล้ชิดเพื่อที่จะบริหารความเสี่ยงในส่วนนี้
เช่น บริษัทฯจะสำรองวัตถุดิบไว้ในกรณีที่คาดว่าราคาจะสูงขึ้นในอนาคต
และสั่งวัตถุดิบในอัตราที่น้อยลงในกรณีที่คาดว่าราคาจะลดลงในอนาคต

อย่างไรก็ตาม
บริษัทฯมีสภาพคล่องที่จะสามารถรองรับผลกระทบจากความเสี่ยงจากราคาสินค้าและวัตถุดิบมากขึ้นกว่าเดิม
เนื่องจากภาระหนี้สินของบริษัทฯลดลงจากระดับเดิม โดยอัตราส่วนหนี้สินต่อส่วนของผู้ถือหุ้นลดจาก
3.36 ณ วันที่ 31 ธันวาคม 2545 เป็น 0.49 ณ วันที่ 31 ธันวาคม 2547

1.3 ความเสี่ยงจากการพึ่งพิงการจัดหาวัตถุดิบ

ในปัจจุบันบริษัทฯมีผู้จัดหาม้วนเหล็กไร้สนิมรีดร้อนหลัก 3 ราย
ทั้งนี้ม้วนเหล็กไร้สนิมรีดร้อนจะถูกนำเข้ามาจากต่างประเทศทั้งหมด
โดยส่วนใหญ่นำเข้ามาจากประเทศในภูมิภาคยุโรปตะวันตก อเมริกาใต้และแอฟริกาใต้
ซึ่งในกรณีที่ผู้จัดหาวัตถุดิบกลุ่มหนึ่งกลุ่มใดหรือทั้งหมดไม่สามารถจัดหาวัตถุดิบให้กับบริษัทฯได้เพียงพอต่อจำนวนที่บริษัทฯต้องการใช้เพื่อการผลิต
อาจส่งผลกระทบให้กระบวนการการผลิตของบริษัทฯต้องหยุดชะงักได้
เนื่องจากการจัดหาวัตถุดิบจะต้องใช้เวลาในการขนส่งจากต่างประเทศ
ประกอบกับการที่ในประเทศไทยยังไม่มีผู้ผลิตม้วนเหล็กไร้สนิมรีดร้อนซึ่งเป็นวัตถุดิบของผลิตภัณฑ์ของบริษัทฯ
อย่างไรก็ตาม บริษัทฯยังมีการซื้อวัตถุดิบจากผู้จัดหาม้วนเหล็กไร้สนิมรีดร้อนอื่นๆ เช่น
ผู้จัดหาม้วนเหล็กไร้สนิมรีดร้อนในประเทศ เกาหลีใต้ ไต้หวัน และญี่ปุ่น
อีกในกรณีที่ผู้จัดหาม้วนเหล็กไร้สนิมรีดร้อนหลักไม่สามารถจัดหาวัตถุดิบได้ในปริมาณที่ต้องการ

1.4 ความเสี่ยงจากการพึ่งพิงผู้จัดจำหน่ายในต่างประเทศจำนวนน้อยราย

การจำหน่ายผลิตภัณฑ์ในต่างประเทศของบริษัทฯนั้นจะดำเนินการผ่านตัวแทนจำหน่าย
โดยบริษัทฯจะมีการทำสัญญาแต่งตั้งตัวแทนกับตัวแทนจำหน่าย ทั้งนี้ ตั้งแต่เริ่มดำเนินการ
บริษัทฯได้ทำสัญญากับบริษัทฯในเครือของกลุ่มอาร์ซิลอร์เพื่อทำการจำหน่ายผลิตภัณฑ์ของบริษัทฯในต่างประเทศ
(ยกเว้นในประเทศญี่ปุ่น)
ซึ่งกลุ่มอาร์ซิลอร์มีส่วนสำคัญในการจำหน่ายผลิตภัณฑ์ในต่างประเทศของบริษัทฯมาโดยตลอด
โดยกลุ่มอาร์ซิลอร์มีสัดส่วนการจำหน่ายประมาณร้อยละ 46.9
ของการจำหน่ายเหล็กกล้าไร้สนิมของบริษัทฯในปี 2547 ทั้งนี้
ผลการดำเนินการของบริษัทฯอาจมีผลกระทบหากตัวแทนจำหน่ายในต่างประเทศไม่สามารถจำหน่ายผลิตภัณฑ์ของบริษัทฯได้หรือมีความสามารถในการจำหน่ายผลิตภัณฑ์ของบริษัทฯได้น้อยลง

ภายหลังจากการปรับโครงสร้างการถือหุ้นของบริษัทฯในปี 2547 แล้ว
บริษัทฯได้ดำเนินการแต่งตั้งบริษัทฯในเครือของกลุ่มอาร์ซิลอร์ขึ้นเป็นตัวแทนจำหน่ายในต่างประเทศให้กับบริษัทฯ
(Arcelor Stainless International) โดยทำหน้าที่เป็นตัวแทนจำหน่ายแต่เพียงผู้เดียว
(Exclusive) ให้กับบริษัทฯในต่างประเทศ (ยกเว้นในประเทศญี่ปุ่น)
และตัวแทนจำหน่ายในต่างประเทศจะปฏิบัติหน้าที่ในการเป็นตัวแทนให้แก่บริษัทฯแต่ผู้เดียวเช่นกัน
(เว้นแต่เป็นผลิตภัณฑ์ในกลุ่มอาร์ซิลอร์) ทั้งนี้
กลุ่มอาร์ซิลอร์เป็นผู้ดำเนินธุรกิจเหล็กและเหล็กกล้าไร้สนิมรายรายใหญ่รายหนึ่งของโลก
โดยมีเครือข่ายการจำหน่ายผลิตภัณฑ์ในหลายประเทศทั่วโลก

ในขณะเดียวกัน ถ้า Arcelor Stainless International
ไม่สามารถทำหน้าที่ตัวแทนจำหน่ายได้ตามสัญญา
บริษัทฯก็สามารถที่จะแต่งตั้งตัวแทนจำหน่ายรายอื่นที่มีศักยภาพมาทำหน้าที่นี้ได้

1.5 ความเสี่ยงจากการขัดข้องหรือเสียหายของอุปกรณ์หรือเครื่องจักรที่ใช้ในการผลิต

หากกระบวนการผลิตของบริษัทฯเกิดการขัดข้องหรืออุปกรณ์หรือเครื่องจักรที่ใช้ในการผลิตของบริษัทฯเสียหาย
บริษัทฯอาจเกิดปัญหาในการผลิตขึ้นและส่งผลกระทบต่อการผลิตของบริษัทฯโดยรวม อย่างไรก็ตาม
บริษัทฯมีการดูแลและตรวจสอบอุปกรณ์และเครื่องจักรของบริษัทฯอยู่อย่างสม่ำเสมอ
ซึ่งบริษัทฯเชื่อว่าจะช่วยป้องกันและลดปัญหาที่อาจเกิดขึ้นกับเครื่องจักรของบริษัทฯได้ นอกจากนี้
บริษัทฯยังดำเนินการเก็บชิ้นส่วนอะไหล่ของเครื่องจักรไว้ในวัสดุคงคลัง
ทำให้บริษัทฯสามารถเปลี่ยนอะไหล่ได้ทันทีหากว่าเกิดความเสียหายแก่อุปกรณ์หรือเครื่องจักรบางรายการ

1.6 ความเสี่ยงจากการเพิ่มกำลังการผลิตเหล็กกล้าไร้สนิมรีดเย็นในตลาดโลก

เนื่องจากสภาพความต้องการเหล็กกล้าไร้สนิมรีดเย็นในตลาดโลกที่มีสูงมากในปัจจุบัน
ทำให้หลายผู้ผลิตเหล็กกล้าไร้สนิมมีการเพิ่มกำลังการผลิตเพื่อที่จะตอบสนองความต้องการในส่วนนี้และความต้องการที่คาดว่าจะเพิ่มขึ้นในอนาคต
โดยเฉพาะการเพิ่มกำลังการผลิตในประเทศจีน
ทั้งนี้กำลังการผลิตที่เพิ่มขึ้นนั้นอาจไม่สอดคล้องกับความต้องการผลิตภัณฑ์เหล็กกล้าไร้สนิมรีดเย็นในอนาคต
ซึ่งอาจก่อให้เกิดสภาวะปริมาณผลิตภัณฑ์ล้นตลาด
ทำให้เกิดภาวะการแข่งขันที่รุนแรงโดยเฉพาะการแข่งขันทางด้านราคา
ดังนั้นความไม่สมดุลระหว่างอุปสงค์และอุปทานของเหล็กกล้าไร้สนิมในอนาคตซึ่งจะส่งผลกระทบอย่างมีนัยสำคัญโดยตรงต่อราคาเหล็กกล้าไร้สนิม
ส่วนต่างราคา (metal margin) อัตราการใช้กำลังการผลิต และผลประกอบการของบริษัทฯ

1.7 ความเสี่ยงจากการกำหนดเพดานราคาเหล็กกล้าไร้สนิมรีดเย็น

ราคาของการจำหน่ายผลิตภัณฑ์ในประเทศของบริษัทฯจะถูกควบคุมโดยกรมการค้าภายใน
กระทรวงพาณิชย์ ทั้งนี้ กระทรวงพาณิชย์จะกำหนดราคาสูงสุดของเหล็กกล้าไร้สนิมรีดเย็น
(เพดานราคา) ซึ่งในปัจจุบันมีราคาเท่ากับ 123.85 บาทต่อกิโลกรัม
โดยกระทรวงพาณิชย์สามารถเปลี่ยนแปลงเพดานราคาหากเห็นว่าราคาเหล็กกล้าไร้สนิมในตลาดโลกมีราคาสูงขึ้น
หรือต้นทุนการผลิตของบริษัทฯสูงขึ้น ซึ่งที่ผ่านมา
กระทรวงพาณิชย์ได้มีการปรับเพดานราคามาอย่างต่อเนื่อง โดยมีการปรับราคาจาก 63.00
บาทต่อกิโลกรัม ในปี 2545 เป็น 123.85 บาทต่อกิโลกรัม ในปี 2547 อย่างไรก็ตาม
ผลการดำเนินงานของบริษัทฯอาจมีผลกระทบหากว่ามาตรการดังกล่าวมีการเปลี่ยนแปลงหรือกระทรวงพาณิชย์ไม่พิจารณาปรับเปลี่ยนเพดานราคาให้สอดคล้องกับราคาตลาดโลกหรือราคาต้นทุนของบริษัทฯ

1.8 ความเสี่ยงจากการเปลี่ยนแปลงของอากรตอบโต้การทุ่มตลาดและมาตรการทางภาษี

เพื่อเป็นการปกป้องอุตสาหกรรมเหล็กภายในประเทศจากการทุ่มตลาดของผู้ผลิตในต่างประเทศ
ทางรัฐบาลได้มีการประกาศใช้อากรตอบโต้การทุ่มตลาด (Anti-Dumping)
จากประกาศคณะกรรมการพิจารณาการทุ่มตลาดและการอุดหนุน เรื่อง
การตอบโต้การทุ่มตลาดสินค้าเหล็กกล้าไร้สนิมรีดเย็นชนิดม้วน แผ่น และแผ่นแถบ
ที่มีแหล่งกำเนิดจากประเทศญี่ปุ่น สหภาพยุโรป ไต้หวัน และสาธารณรัฐเกาหลี (ฉบับที่ 5) พ.ศ.
2546
ซึ่งได้มีการให้เรียกเก็บอากรตอบโต้การทุ่มตลาดกับผู้ผลิตเหล็กกล้าไร้สนิมรีดเย็นบางรายซึ่งนำเข้ามาจากกลุ่มประเทศดังกล่าวขั้นต้น
เป็นเวลา 5 ปี เริ่มตั้งแต่วันที่ 13 มีนาคม 2546
โดยมาตรการดังกล่าวส่งผลให้มีการเก็บอากรกับเหล็กกล้าไร้สนิมที่นำเข้าจากต่างประเทศส่งผลให้ราคาเหล็กกล้าไร้สนิมรีดเย็นที่นำเข้าจากต่างประเทศมีราคาสูงขึ้น
ซึ่งราคาสินค้านำเข้าที่สูงขึ้นนี้มีส่วนช่วยในการลดผลกระทบจากการทุ่มตลาดของบริษัทฯต่างชาติและช่วยเพิ่มความสามารถในการแข่งขันของผลิตภัณฑ์เหล็กกล้าไร้สนิมรีดเย็นของบริษัทฯ
ทั้งนี้ การเปลี่ยนแปลงมาตรการต่างๆ เช่น การยกเลิกอากรตอบโต้การทุ่มตลาด
อาจส่งผลให้ราคาเหล็กรีดเย็นไร้สนิมที่นำเข้าในต่างประเทศมีราคาที่ต่ำลง
ซึ่งทำให้บริษัทฯอาจจำเป็นต้องลดราคาจำหน่ายผลิตภัณฑ์ซึ่งอาจส่งผลกระทบต่อผลการดำเนินงานของบริษัทฯ

1.9 ความเสี่ยงจากการเปิดเขตการค้าเสรี (ตาม annual report)

ปัจจุบัน อัตราภาษีอากรขาเข้าของเหล็กกล้าไร้สนิมรีดเย็นที่เป็นผลิตภัณฑ์ของบริษัทฯอยู่ที่ร้อยละ 5
ซึ่งหากมีการเปิดเขตการค้าเสรีในอนาคตอาจส่งผลให้มีการนำเข้าเหล็กแผ่นกล้าไร้สนิมรีดเย็นในราคาที่ลดลงและการแข่งขันจะสูงขึ้น
โดยเฉพาะกับประเทศจีนและอินเดีย ปัจจัยดังกล่าวอาจส่งผลกระทบต่อการดำเนินงานของบริษัทฯ
นอกจากนี้ อาจมีมาตรการอื่นๆ ในอนาคตที่ทำให้อัตราภาษีขาเข้าของเหล็กกล้าไร้สนิมรีดเย็นลดลง
อย่างไรก็ตาม ในทางกลับกันนับเป็นโอกาสอันดีสำหรับบริษัทฯซึ่งมีเทคโนโลยีที่ทันสมัย
การจัดการต้นทุนอย่างมีประสิทธิผล พนักงานที่มีทักษะและความชำนาญงานที่มากกว่า
ย่อมทำให้สามารถแข่งขันในตลาดส่งออกเหล็กกล้าไร้สนิมรีดเย็นไปยังประเทศจีนและอินเดียซึซึ่งป็นประเทศที่มีจำนวนประชากรที่สูงมาก
ย่อมมีความต้องการ(demand) การบริโภคเหล็กกล้าไร้สนิมรีดเย็นที่มากกว่า

1.10 ความเสี่ยงจากการเปลี่ยนแปลงของอัตราแลกเปลี่ยน

บริษัทฯมีการนำเข้าม้วนเหล็กไร้สนิมรีดร้อนทั้งหมดจากต่างประเทศ
ซึ่งราคาซื้อวัตถุดิบจะถูกกำหนดในรูปเงินตราต่างประเทศ
ในขณะที่ราคาการจำหน่ายเหล็กกล้าไร้สนิมรีดเย็นสำหรับสินค้าทั้งในประเทศและต่างประเทศจะถูกกำหนดโดยอ้างอิงกับราคาตลาดโลกซึ่งอยู่ในรูปเงินตราต่างประเทศเช่นกัน
ดังนั้น
ความเสี่ยงในด้านผลกระทบจากความผันผวนของอัตราแลกเปลี่ยนต่อประเด็นดังกล่าวจึงอยู่ในขอบเขตจำกัด
อย่างไรก็ตาม
ช่วงระยะเวลาของการจ่ายเงินและรับเงินสำหรับการจัดซื้อวัตถุดิบและการจำหน่ายผลิตภัณฑ์โดยปกติของบริษัทฯจะมีระยะเวลาห่างกันประมาณ
30 วัน ดังนั้น
การเปลี่ยนแปลงของอัตราแลกเปลี่ยนในช่วงเวลาดังกล่าวอาจทำให้ต้นทุนวัตถุดิบไม่สอดคล้องกับราคาการจำหน่ายผลิตภัณฑ์

หากมีความจำเป็น บริษัทฯอาจทำสัญญาซื้อเงินตราต่างประเทศล่วงหน้าเป็นครั้งคราว
เพื่อป้องกันความเสี่ยงของราคาวัตถุดิบและราคาขายสินค้าสำเร็จรูป
ในกรณีที่อัตราแลกเปลี่ยนมีความผันผวนมากผิดปกติ

1.11 ความเสี่ยงจากการมีกลุ่มผู้ถือหุ้นรายใหญ่

ในปัจจุบัน กลุ่มมหากิจศิริ ถือหุ้นในบริษัทฯรวมกันคิดเป็นประมาณร้อยละ 65.3
ของทุนชำระแล้วของบริษัทฯ จึงทำให้กลุ่มมหากิจศิริสามารถควบคุมมติที่ประชุมผู้ถือหุ้นได้เกือบทั้งหมด
ไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทฯกำหนดให้ต้องได้รับเสียง 3 ใน 4 ของที่ประชุมผู้ถือหุ้น
อย่างไรก็ดี ผู้ถือหุ้นทุกกลุ่มย่อมมีจุดประสงค์เดียวกันคือ
ต้องการบริหารธุรกิจให้เป็นประโยชน์กับบริษัทฯสูงสุด
กล่าวคือมีประสิทธิภาพและก่อให้เกิดผลกำไรสูงสุดจากการประกอบการ
เพื่อการจ่ายเงินปันผลกับผู้ถือหุ้นทุกท่านและเพื่อความมั่นคงของบริษัทฯในระยะยาว